श्राद्ध के कारण आज बिल्वमंगल के आने की बात नहीं थीं, अतएव चिन्तामणि निश्चिंत होकर सो चुकी थी। बिल्वमंगल ने बाहर से पुकारा, पर तूफान के शोर के कारण अन्दर कुछ सुनाई नहीं पड़ा। बिल्वमंगल को दीवाल पर एक रस्सी लटकती प्रतीत हुई, उसी के सहारे वह उपर पहुँचा और चिन्तामणि को जगाया। वह उसे देखते ही स्तम्भित-सी रह गई। बिल्वमंगल का सारा शरीर भीगा हुआ था व शरीर से दुर्गन्ध आ रही थी। चिन्तामणि ने पूछा कि तुम इस भयानक नदी को कैसे पार कर उपर आए हो? बाहर जाकर देखा तो वहाँ एक गला-सड़ा मुर्दा पड़ा था तथा जिसे रस्सी समझ कर वह लटका था, वह एक विषैला नाग था। ये सब देखकर बिल्वमंगल भी काँप उठा।